text: Inici > Actualitat > Notícies > Records de Catalunya al Japó
  Esperantistes japonesos organitzen un dinar en record a Catalunya
  El 17 d'octubre del 2010, al Yamagata Grand Hotel de la ciutat japonesa del mateix nom, va tenir lloc un dinar anomenat «Records de Catalunya» en el qual hi van participar 180 persones. Va ser organitzat pels esperantistes japonesos sota la iniciativa de Sho Isobe, també esperantista japonès i enamorat del nostre país, el qual ha visitat en moltes ocasions. Iamagata és la capital d'una regió agrícola comparable, segons Sho Isobe, a Lleida per la seva producció de fruita. Els nostres consocis Josep Franquesa i Mundeta Godia van ser convidats a participar en el dinar com a representants de Catalunya i de la nostra Associació.
  En el menú hi havia pa amb tomàquet i pernil, truita de patates amb ceba, paella marinera, kabaiaki d'angula a l'estil de Deltebre, embotit amb salsa de poma, amanida de col, crema catalana i pa de pessic. Cafè i licors van ajudar la digestió de l'abundant menjar tradicional.
  Després de l'àpat cal destacar la interpretació d'una cançó escrita per Isobe en memòria de la guerra civil espanyola, especialment dedicada als convidats catalans, els pares del quals van patir els camps de concentració franquistes. Tots els participants van acompanyar el tenor professor Fuĵimo de la facultat de música de Iamagata.